钦定古今图书集成/理学汇编/经籍典/第183卷 > 董仲舒胶西集 > 《春秋阴阳》
## 钦定古今图书集成/理学汇编/经籍典/第183卷 > 董仲舒胶西集 > 《春秋阴阳》

桓公十四年八月壬申，御廪灾。

先是，四国共伐鲁，大破之于龙门，百姓伤者未瘳，怨
咎未复，而君臣俱惰，内怠政事，外侮四邻，非能保守
宗庙，终其天年者也，故“天灾《御廪》”以戒之。

釐公二十年五月乙巳，西宫灾。

釐娶于楚，而齐媵之，胁公使立以为夫人。西宫者，小
寝夫人之居也。若曰：“妾何为此宫？”诛去之意也。以天
灾之故，大之曰西宫也。

宣公十六年夏，周成宣榭火。

十五年，王札子杀召伯、毛伯。天子不能诛，天戒若曰：
“不能行政令，何以礼乐为而灭之？”

成公三年二月甲子新宫。

成居丧亡，哀戚心，数兴兵战伐，故天灾其父庙，示失
子道，不能奉宗庙也。

襄公三十年五月甲午，宋灾。

伯姬如宋。五年，宋恭公卒。伯姬幽居守节三十馀年，
又忧伤国家之患祸，积阴生阳，故“火生灾”也。

昭公九年夏四月，陈火。

陈夏征舒弑君，楚严王托欲为陈讨贼，陈国辟门而
待之，至因灭陈。陈臣子尤毒恨甚，极阴生阳，故致火
灾。

昭公十八年“五月壬午，宋、卫、陈、郑。灾。”

《象》王室将乱，天下莫救，故“灾四国”，言亡四方也。又宋、
卫、陈、郑之君，皆荒淫于乐，不恤国政，与周室同行。阳
失节则火灾出，是以“同日灾”也。

定公二年五月，雉门及两观灾。

此皆奢僭过度者也。先是，季氏逐昭公，昭公死于外。
定公即位，既不能诛季氏，又用其邪说，淫于女乐而
退孔子。天戒若曰：“去高显而奢僭者。”

哀公三年五月辛卯，桓釐宫灾。

此二宫不当立，违礼者也。哀公又以季氏之故，不用
孔子。孔子在陈，闻鲁灾，曰：“其桓釐之宫乎？”以为桓、季
氏之所出，釐使季氏世卿者也。

哀公四年“六月辛丑，亳社灾。”

亡国之社，所以为戒也。“天戒若曰，国将危亡”，不用戒
矣。《春秋》火灾，屡于定、哀之间，不用圣人而纵一臣，将
以亡国，不眀甚也。

严公二十八年冬，大水，亡麦、禾。

“夫人哀姜”淫乱，逆阴气，故“大水”也。

桓公元年秋大水

桓弑兄隐公，民臣痛隐而贱桓。后宋督弑其君，诸侯
会，将讨之。桓受宋赂而归，又背宋，诸侯由是伐鲁，仍交兵结仇，伏尸流血，百姓愈怨，故十三年夏复“大水。”

严公七年秋，大水，亡麦苗。

严母文姜与兄齐襄公淫，共杀桓公。严释父仇，复取
齐女，未入，先与之淫，一年再出，会于道，逆乱臣下贱
之之应也。

严公十一年秋，宋大水。

时鲁、宋比年为《乘丘鄑》之战，百姓愁怨，阴气盛，故二
国俱水。

严公二十四年大水

“夫人哀姜，淫乱不妇”，阴气盛也。

宣公十年秋，大水，饥。

时比伐邾取邑，亦见报复，兵仇连结，百姓愁怨。

成公五年秋大水

时成幼弱，政在大夫，前此一年再用师，明年复城《郓》，
以彊私家。仲孙蔑、叔孙侨如颛会宋、晋阴胜阳。

襄公二十四年秋，大水。

先是一年，齐伐晋，襄使大夫帅师救晋，后又侵齐。国
小兵弱，数敌彊大，百姓愁怨，阴气盛。

成公七年正月，鼷鼠食郊牛角，改卜牛，又食其角。

“《鼷》鼠食郊牛”，皆养牲不谨也。

釐公二十一年夏，大旱。

齐桓既死，诸侯从楚，釐尤得楚心，楚来献捷，释宋之
执，外倚强楚，炕阳失众，又作南门，劳民兴役，诸“雩旱
不雨”，略皆同说。

桓公十五年春亡冰

《象》“夫人不正”，阴失节也。

成公元年“二月，无冰。”

方有宣公之丧，君臣无悲哀之心，而《炕阳》作《丘甲》。

僖公三十三年“十二月，李梅实。”

李梅实，臣下强也。《记》曰：“不当华而华，《易》大夫；不当实
而实，《易》相。冬水王，木相，故象大臣。”

桓公八年十月雨雪

《象》“大夫专恣”，阴气盛也。

昭公四年正月，大雨雪。

季孙宿任政，阴气盛。

定公元年“十月，陨霜杀菽。”

菽，草之强者。天戒若曰，加诛于彊臣。言菽以微，见季
氏之罚也。

《文公三年》“秋，雨螽于宋。”

宋三世内取大夫专恣，杀生不中，故螽先死而至。

宣公十五年冬蝝生

《蝝》，《螟》始生也。一曰螟始生，是时民患上力役解于公
田。宣是时初税亩，税亩就民田亩，择美者税其什一，
乱先王制而为贪利，故应是而蝝生，属裸虫之孽。

釐公十五年九月己卯晦，震夷伯之庙。

“夷伯”，季氏之《孚》也。“陪臣不当有庙。”“震”者，雷也。“晦暝”，雷
击其庙，明当绝去僭差之类也。

隐公五年秋螟

“时公观渔于棠”，贪利之应也。

严公六年秋螟

先是，卫侯朔出奔齐，齐侯会诸侯纳朔，许诸侯赂。齐
人归卫宝，鲁受之，贪利应也。

隐公三年“二月己巳，日有食之。”

其后戎执天子之使，郑获鲁隐，灭戴，卫、鲁、宋咸杀君。

桓公三年七月壬辰朔，日有食之，既。

“前事已大，后事将至”者又大，则既先是鲁，宋弑君，鲁
又成宋乱，易许田，无事天子之心。楚僭称王，后郑拒
王师，射桓王，又二君相篡。

桓公十七年十月朔，日有食之。

言“朔”不言日，恶鲁桓且有夫人之祸，将不终日也。

严公十八年三月，日有食之。

“宿在东壁，鲁象也。”后公子庆父、叔牙果通于夫人以
弑公。

严公二十五年六月辛未朔，日有食之。

宿在毕，主边兵。彝狄象也。后狄灭邢、卫。

严公二十六年十二月癸亥朔，日有食之。

“宿在心”，心为明堂，文武之道废，中国不绝若线之象
也。

严公三十年九月庚午朔，日有食之。

鲁二君弑，夫人诛，两弟死。狄灭邢，徐取舒。晋杀世子，
楚灭弦。

僖公五年“九月戊申朔，日有食之。”

先是，齐桓行伯，江、黄自至，南服强楚。其后不内自正，
而外执陈大夫，则陈、楚不附，郑伯逃盟，诸侯将不从
桓政，故天见戒。其后晋灭虢，楚围许，诸侯伐郑，晋弑
二君，狄灭温，楚伐黄，桓不能救。

僖公十二年“三月庚午朔，日有食之。”

是时楚灭黄狄，侵卫、郑，莒灭杞。

僖公十五年“五月，日有食之。”

后秦获晋侯，齐灭项，楚败徐于娄林。

文公元年二月癸亥朔，日有食之。

弑父，齐公子商人弑君，皆自立。宋子哀出奔，晋灭江，
楚灭六，大夫公孙敖、叔彭生并专会盟。

文公十五年“六月辛丑朔，日有食之。”

后宋、齐、莒、晋、郑八年之间，五君杀死，楚灭舒、蓼。

宣公八年七月甲子朔，日有食之。

先是，楚商臣弑父而立，至于严王遂强。诸夏大国，惟
有齐、晋。齐、晋新有篡弑之祸，内皆未安，故楚乘弱横
行，八年之间，六侵伐而一灭国。伐陆浑戎，观兵周室。
后又入郑，郑伯肉袒谢罪。北败晋师于泌，流血色水。
围宋九月，析骸而炊之。

宣公十年四月丙辰，日有食之。

后陈夏征舒弑其君，楚灭萧，晋灭二国，“王札子杀召
伯、毛伯。”

宣公十七年“六月癸卯，日有食之。”

后邾支，《解鄫》子。晋败王师于贸戎。败齐于鞌。

成公十六年“六月丙寅朔，日有食之。”

后晋败楚、郑于鄢陵，执鲁侯。

成公十七年“十二月丁巳朔，日有食之。”

后楚灭舒庸，晋弑其君。宋鱼石因楚夺君邑。莒灭鄫。
齐灭莱。郑伯弑死。

襄公十四年“二月朔，日有食之。”

后卫大夫孙甯共逐献公，立孙剽。

襄公十五年“八月丁巳，日有食之。”

先是，晋为《鸡泽》之会，诸侯盟，又大夫盟。后为“溴梁”之
会，诸侯在而大夫独相与盟，君若缀斿，不得举手。

襄公二十年“十月丙辰朔，日有食之。”

“陈庆虎、庆寅蔽君之明，邾庶其有叛心”，后庶其以漆、
《闾丘》来奔。陈杀二庆。

襄公二十一年“九月庚戌朔，日有食之。”

晋栾盈“将犯君后，入于曲沃。”

十月，庚辰朔，日有食之。

“宿在《轸角》”，楚大国象也。后楚屈氏谮杀公子追舒，齐
庆封胁君乱国。

襄公二十三年“二月癸酉朔，日有食之。”

后卫侯入陈仪。甯喜弑其君剽。

襄公二十四年“八月癸巳朔，日有食之。”

《比》食又既，象阳将绝，荆楚主中国之象也。后六君弑，
楚子果从诸侯伐郑，灭舒鸠。鲁往朝之，卒主中国。伐
吴讨庆封。

襄公二十七年“十二月乙亥朔，日有食之。”

“礼义将大”，灭绝之象也。时吴子好勇，使刑人守门。蔡
侯通于世子之妻，莒不早立嗣后，阍戕吴子。蔡世子
般弑其父，莒人亦弑其君，而庶子争。

昭公七年“四月甲辰朔，日有食之。”

先是，楚灵王弑君而立，会诸侯执徐子，灭赖。后陈公
子招杀世子，楚因而灭之。又灭蔡后，灵王亦弑死。

昭公十七年“六月甲戌朔，日有食之。”

“时宿在毕”，晋国象也。

昭公二十一年“七月壬午朔，日有食之。”

“周景王老，刘子、单子专权，蔡侯朱骄，君臣不说”之象
也。后蔡侯朱果出奔，刘子、单子立王猛。

昭公二十二年“十二月癸酉朔，日有食之。”

“宿在心”，天子之象也。后尹氏立王子朝，天王居于狄
泉。

昭公二十四年“五月乙未朔，日有食之。”

“宿在胃”，鲁象也。后昭公为季氏所逐。

昭公三十一年“十二月辛亥朔，日有食之。”

“宿在心”，天子象也。时京师微弱，后诸侯果相率而城
周、宋中几亡，尊天子之心而不衰城。

定公五年“三月辛亥朔，日有食之。”

后郑灭许，鲁阳虎作乱，窃宝玉大弓。季桓子退仲尼。
宋三臣以邑叛。

定公十二年“十一月丙寅朔，日有食之。”

后晋三大夫以邑叛，薛弑其君。楚灭顿、胡。越败吴，卫
逐世子。

定公十五年“八月庚辰朔，日有食之。”

“宿在柳”，周室大坏，夷狄主诸夏之象也。明年，中国诸
侯果累累从楚而围蔡。蔡恐，迁于州来。晋人执戎蛮
子归于楚京师是也。

《严公》七年四月辛卯夜，恒星不见，夜中，星陨如雨。

常星二十八宿者，人君之象也。“众星”，万民之类也。“列
宿不见”，象诸侯微也。众星陨坠，民失其所也。“夜中”者，
为中国也。不及地而复，象齐桓起而救存之也。乡亡
桓公，星遂至地，中国其良绝矣。

《文公十四年》七月，有星孛入于北斗。

孛者，恶气之所生也。谓之“孛”者，言其孛孛有所妨蔽，
暗乱不明之貌也。北斗，大国，象后齐、宋、鲁、莒、晋皆弑
君。

昭公十七年冬，有星孛于大辰。

《大辰》，心也。心为明堂，天子之象。后王室大乱，三王分争，此其效也。

哀公十三年冬十一月，有星孛于东方。

不言宿名者，不知宿也。以辰乘日而出，乱气蔽君明
也。明年《春秋》事终。

釐公十六年正月戊申朔，陨石于宋，五。是月六鶂退飞过宋都。

“象宋襄公欲行伯道，将自败之戒也。石，阴类；五，阳类，
自上而陨。此阴而阳行，欲高反下也。石与金同类，色
以白为主，近白，祥以鶂水。鸟六，阴数退飞，欲进反退
也。其色青青祥也。属于貌之不恭，天戒若曰，德薄国
小，勿持炕阳欲长诸侯，与强大争，必受其害。”襄公不
寤。明年，齐桓死，伐齐丧，执滕子，围曹，为盂之会，与楚
争盟，卒为所执，后得反国，不悔过自责，复会诸侯伐
郑，与楚战于泓，军败身伤，为诸侯笑。